Hoe jou werknemers in vandag se ontwrigtende wêreld kan gedy - Jou Werk | Solidariteit WêreldJou Werk | Solidariteit Wêreld
Tuis › AF › Hoe jou werknemers in vandag se ontwrigtende wêreld kan gedy
Hierdie dekade word gekenmerk deur die mees radikale ontwrigting van die werkplek in ons tyd. Die samevloeiing van groot data, inligtingdeursigtigheid en vernuwende sakemodelle dwing organisasies van elke grootte om teen duiselingwekkende spoed te verander.
En na gelang kunsmatige intelligensie (KI) en wolkverwerking na elke hoekie van elke besigheid versprei, sal die spoed van verandering net toeneem. Ontwrigting bring besighede van stryk en herdefinieer waardekettings.
Hoe organisasies op tegnologiese vordering reageer, sal die aanpasbaarheid van hul werkmag ─ en die sukses van hul besigheid ─ bepaal.
Volgens 'n onlangse verslag deur Mercer met die titel Thriving in an Age of Disruption sal die organisasies wat in die loop van die volgende dekade sal uitstaan in die bondel, dié wees wat mense die hart van hul besigheid maak. Voorts sal maatskappye met lenige en doelgedrewe kulture meer waarskynlik finansiële sukses ondervind.
Die Mercer-verslag doen vier prioriteite aan die hand wat maatskappye kan help om hul prestasie te versnel en hulle in staat sal stel om die toekoms van werk suksesvol te betree:
Prakseer 'n toekomsgerigte mensestrategie: Organisasies moet hul mensestrategie benader met net soveel toewyding as hul vernuwing- en digitale strategieë. Florerende organisasies behandel hul werkmag as 'n bate waarin belê moet word ─ nie bloot as 'n besigheidsuitgawe nie.
Handhaaf 'n oortuigende werknemerwaardeproposisie: Mense wil werk hê wat werk vir hulle. Hulle wil hulpmiddels hê om werk en lewe te bestuur op 'n wyse wat verpersoonlik, buigsaam en uniek vir hul eie belange en aspirasies is.
Skep 'n florerende werkomgewing: Individue floreer as hul werk uitdagend is en 'n doel het, wanneer hulle bemagtig voel om besluite te neem en wanneer hulle met kollegas en deskundiges kontak het.
Kweek 'n eksperimenterende ingesteldheid: Om in uitdagende tye voor te bly, moet 'n ingesteldheid gekweek word wat eksperimentering, ontwerpdenkwyse, gebalanseerde waagmoedigheid en 'n klimaat van voortgesette leer aanmoedig.
Die Mercer-verslag het getoon dat 'n vertrouende werkomgewing, 'n gevoel van persoonlike prestasie, vertroue in senior leierskap, duidelikheid oor loopbaanrigtings en 'n strategie wat reageer op eksterne markskuiwe en gemeenskapsbehoeftes 79% van werknemervertroue in hul toekoms in die maatskappy waarvoor hulle werk, verduidelik.